Kaapstad se naam “verander”Tania Kleinhans. Foto: David Ritchie Die Khoisan-gemeenskap wil Kaapstad ŉ ander naam gegee. As hulle hul sin kry, sal die Moederstad //Hui !Gaeb heet. //Hui !Gaeb beteken “Plek waar die reënwolke vergader”, het die Cape Times Woensdag berig. Die groep beplan om moontlik teen Donderdag dié naam op ŉ advertensiebord in die middestad uit te basuin. Kitskosrestaurant Nando’s gaan vir dié advertensiebord betaal. Tania Kleinhans, sekretaris-generaal van die Institute for the Restoration of the Aborigines of SA, sê die stap volg nadat hul tradisionele leier en geneser, Oom Dawid Kruiper, vroeër die maand oorlede is. “Ons hoof is dood en die regering het amptelik niks gedoen nie. Ons het nie ’n vlag wat halfmas vir ons kon hang nie. Die regerings (die huidige en vorige een) is skuldig aan die menseslagting van ons mense. Ons het bywoners in ons eie land geword en dit is tyd dat ons erkenning kry,” het sy Maandag aan Beeld gesê. “//Hui !Gaeb is die oorspronklike naam van Kaapstad. Die naam is iets waarmee iemand van enige ras, groep of nasie mee kan identifiseer.” Die groep beplan om meer van dié borde wat 3 m x 2,8 m groot is, langs snelweë op te rig. Kleinhans het Nando’s genader om vir die advertensiebord te betaal na hul “xenofobiese” advertensie deur verskeie uitsaaiers verbied is. Die minuutlange advertensie wys hoe verskeie mense van verskillende nasionaliteite in ŉ rookwolk verdwyn. Dit eindig met ŉ Khoisan-man wat sê: “Ek gaan nêrens heen nie, julle het ons ****** hier gekry.” Sien die video hier